b'\n_START_ARTICLE_\nGaeilgeoir\n_START_PARAGRAPH_\nGaeilgeoir on iirin kielen harrastaja. Gaeilgeoir on iirin sana, joka tarkoittaa iiri\xc3\xa4 puhuvaa henkil\xc3\xb6\xc3\xa4. Alkujaan sanalla tarkoitettiin kielen \xc3\xa4idinkielist\xc3\xa4 puhujaa, mutta nyky\xc3\xa4\xc3\xa4n pikemminkin kielen harrastajaa, joka ei puhu sit\xc3\xa4 \xc3\xa4idinkielen\xc3\xa4\xc3\xa4n. Syntyper\xc3\xa4isten keskuudessa sanalla on hieman ironinen kaiku, koska sill\xc3\xa4 voidaan nimenomaan vihjaista, ett\xc3\xa4 asianomainen ei hallitse iiri\xc3\xa4 kovin hyvin. Irlannin englannissa voidaan iirin kielt\xc3\xa4 hyvin osaavasta henkil\xc3\xb6st\xc3\xa4 k\xc3\xa4ytt\xc3\xa4\xc3\xa4 my\xc3\xb6s nimityst\xc3\xa4 Ireeshian. Joskus t\xc3\xa4m\xc3\xa4n iirinkielisen sanan n\xc3\xa4kee englanninkielisiss\xc3\xa4 yhteyksiss\xc3\xa4 my\xc3\xb6s muodossa Gayligore._NEWLINE_Gaeilgeoir-k\xc3\xa4site l\xc3\xa4hes nykyisess\xc3\xa4 merkityksess\xc3\xa4\xc3\xa4n syntyi 1893, kun Douglas Hyde perusti Conradh na Gaeilge -j\xc3\xa4rjest\xc3\xb6n edist\xc3\xa4m\xc3\xa4\xc3\xa4n iirin kielt\xc3\xa4 nimenomaan puhuttuna nykykielen\xc3\xa4 - aiemmat kielt\xc3\xa4 puolustaneet hankkeet olivat keskittyneet klassisen iirinkielisen runouden ker\xc3\xa4\xc3\xa4miseen ja s\xc3\xa4ilytt\xc3\xa4miseen j\xc3\xa4lkipolville. Pitk\xc3\xa4\xc3\xa4n gaeilgeoirit yhdistettiinkin juuri t\xc3\xa4h\xc3\xa4n j\xc3\xa4rjest\xc3\xb6\xc3\xb6n ja sen j\xc3\xa4senist\xc3\xb6\xc3\xb6n, mutta nyky\xc3\xa4\xc3\xa4n iirinkielisyysliikkeen j\xc3\xa4rjest\xc3\xb6kentt\xc3\xa4 on selv\xc3\xa4sti laajempi._NEWLINE_Gaeilgeoir-k\xc3\xa4sitteen alak\xc3\xa4sittein\xc3\xa4 on pidett\xc3\xa4v\xc3\xa4 sellaisia ilmauksia kuin F\xc3\xador-Ghael ja l\xc3\xa1 bre\xc3\xa1._NEWLINE_F\xc3\xador-Ghael eli tosigaelilainen tarkoittaa, kuten muuan gaeilgeoir asian m\xc3\xa4\xc3\xa4ritteli, Gaeilgeoir with attitude. Tosigaelilainen ei ainoastaan harrasta iirin kielt\xc3\xa4, vaan pyrkii my\xc3\xb6s olemaan harras (ja konservatiivinen) katolinen sek\xc3\xa4 seuraa ennen muuta Gaelic Athletic Associationin puitteissa harrastettuja urheilulajeja, kuten hurlingia ja gaelilaista jalkapalloa. Tosigaelilaisten vaikutusvalta iirinkielisyystoiminnassa alkoi luultavasti heikenty\xc3\xa4 samaan aikaan kun Irlanti muutenkin avautui maailmalle kuusikymmenluvun kulttuurimurroksen my\xc3\xb6t\xc3\xa4. Kuitenkin Irlannissa on yh\xc3\xa4 ihmisi\xc3\xa4, jotka pit\xc3\xa4v\xc3\xa4t kaikkia gaeilgeoireja vanhoillisina tosigaelilaisina, ja iirinkielisyysliike joutuukin ponnistelemaan l\xc3\xa4hes ty\xc3\xb6kseen irti t\xc3\xa4st\xc3\xa4 maineesta. Iirin kielen yhteiskunnallista asemaa Irlannissa tutkinut Camille O\'Reilly pit\xc3\xa4\xc3\xa4 tosigaelilaiskliseet\xc3\xa4 osana sit\xc3\xa4, mit\xc3\xa4 h\xc3\xa4n kutsuu "kuolleen kielen diskurssiksi": kyseess\xc3\xa4 on puhetapa, joka pyrkii leimaamaan iirin auttamattomasti kuolleeksi kieleksi ja sen puhujat osaksi konservatiivisten voimien salaliittoa, joka est\xc3\xa4\xc3\xa4 Irlantia kehittym\xc3\xa4st\xc3\xa4 "moderniksi" maaksi. T\xc3\xa4h\xc3\xa4n puhetapaan kuuluu my\xc3\xb6s gaeilgeoirien esitt\xc3\xa4minen IRA:n terroristeina tai n\xc3\xa4iden my\xc3\xb6t\xc3\xa4ilij\xc3\xb6in\xc3\xa4._NEWLINE_L\xc3\xa1 bre\xc3\xa1 tarkoittaa "kaunis p\xc3\xa4iv\xc3\xa4", tai vapaammin k\xc3\xa4\xc3\xa4nnettyn\xc3\xa4 "kaunis ilma t\xc3\xa4n\xc3\xa4\xc3\xa4n". Syntyper\xc3\xa4isill\xc3\xa4, Irlannin l\xc3\xa4nsirannikon kyliss\xc3\xa4 asuvilla iirinpuhujilla on tapana kutsua t\xc3\xa4ll\xc3\xa4 pilkkanimell\xc3\xa4 henkil\xc3\xb6it\xc3\xa4, jotka eiv\xc3\xa4t osaa sanoa iiriksi muuta kuin "kaunis ilma t\xc3\xa4n\xc3\xa4\xc3\xa4n".'